FI Euroopan unionin virallinen lehti C 99/18

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2012/C 99/10

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”SALE MARINO DI TRAPANI”

EY-N:o: IT-PGI-0005-0892-09.09.2011

SMM ( X ) SAN ( )

1. Nimi:

”Sale Marino di Trapani”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotetyyppi:

Luokka 1.8. Muut perussopimuksen liitteeseen I kuuluvat tuotteet (mausteet jne.)

3.2 Kuvaus 1 kohdassa nimetystä tuotteesta:

Suojattua maantieteellistä merkintää ”Sale Marino di Trapani” käytetään jäljempänä 4 kohdassa määritellyllä alueella sijaitsevien Trapanin, Pacecon ja Marsalan suolankeräysaltaista uutetusta merisuolasta.

Sale Marino di Trapani -suolan kemialliset parametrit esitetään seuraavassa taulukossa:

Parametri Mittayksikkö Sale Marino di Trapani liukenematon jäännös % < 0,2 jäännöskosteus % < 8 natriumkloridi (kuiva-aineesta) % > 97,0 magnesium % < 0,70 kalium % < 0,30 kalsium % < 0,40 sulfaatit % < 1,5 rauta mg/kg (ppm) < 20 lyijy mg/kg (ppm) < 1,5 sinkki mg/kg (ppm) < 1 kupari mg/kg (ppm) < 1 kromi mg/kg (ppm) < 0,15 elohopea mg/kg (ppm) < 0,05 kadmium mg/kg (ppm) < 0,15 arseeni mg/kg (ppm) < 0,1 jodi mg/kg (ppm) > 0,70

Määritysmenetelmät on suoritettava Codex Alimentarius STAN 150-1985 -standardissa vahvistettujen menetelmien mukaisesti.

Sale Marino di Trapani -tuotteella on lisäksi oltava seuraavat kemiallis-fysikaaliset ominaisuudet:

väri: valkoinen;

säännölliset kiteet;

rakeisuus vaihteleva;

vailla lisäaineita, valkaisu-, säilöntä- tai paakkuuntumisenestoaineita.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Kaikkien Sale Marino di Trapanin tuotantovaiheiden suolankeräysaltaiden ylläpitämisestä suolan keräämiseen ja jalostamiseen asti on tapahduttava 4 kohdassa määritellyllä maantieteellisellä alueella.

Jalostukseen voi kuulua yksi tai useampi seuraavista vaiheista:

— huuhtelu vastavirtaan tuotantoalueen suolankeräysaltaiden vedellä;

— linkous;

— mekaaninen jauhaminen myllyissä, joiden jauhinkivet ovat paikallista kiveä (perinteiset tuulimyllyt) tai ruostumatonta terästä;

— kuivaaminen leijukerrosuuneissa alle 250 °C lämpötilassa;

— mekaaninen seulonta määritellyn kidejakauman valitsemiseksi.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

Sale Marino di Trapani saatetaan kulutukseen elintarvikekäyttöön tarkoitetuissa pakkauksissa, joihin on kiinnitetty takuusinetti, jota ei ole mahdollista käyttää uudelleen, ja joiden paino voi olla 1 000 kg, 25 kg, 10 kg, 5 kg, 2 kg, 1 kg, 750 g, 500 g, 250 g, 120 g, 100 g.

Pakkausten etiketissä on oltava yhteisön graafinen tunnus sekä selkeästi luettavissa oleva merkintä ”IGP — Sale Marino di Trapani” värillä, joka poikkeaa selvästi etiketin väristä, ja siten, että se erottuu selvästi muista etiketin sisältämistä tiedoista.

4. Maantieteellisen alueen tarkka rajaus:

Suojatun maantieteellisen merkinnän ”Sale Marino di Trapani” tuotantoalue käsittää Trapanin, Pacecon ja Marsalan kuntien alueet (Trapanin maakunta). Tuotantoalue käsittää rantavyöhykkeen suolankeräysaltaat (”La Via del Sale”, ”suolareitti”), ja sitä rajaa etelässä Marsalan asutuskeskus, pohjoisessa Trapanin asutuskeskus, lännessä Välimeri (Stagnone di Marsalan saaret mukaan luettuina: Isola Grande, Isola di Mothia, Isola Santa Maria), ja idässä valtatie 115.

5. Yhteys maantieteelliseen alueeseen:

5.1 Maantieteellisen alueen erityisyys:

Sale Marino di Trapani -suola uutetaan Trapanin, Pacecon ja Marsalan suolankeräysaltaista. Altaissa voidaan hyödyntää suoraan Sale Marino di Trapanin tuotantoaluetta vastapäätä sijaitsevan Egadin saariston merensuojelualueen vettä, joka on erittäin puhdasta. Rannikkoalueen pinnanmuodostus, alavat ja paikoin jopa hieman merenpinnan alapuolella sijaitsevat maat sekä vettä heikosti läpäisevä maaperä yhdessä muodostavat suotuisat olosuhteet merisuolan tuotannolle ja tarjoavat tehokkaat ja taloudelliset edellytykset tuotantolaitosten perustamiselle. Lisäksi tuotantoalueen sijaintipaikassa makean veden osuus on lähes olematon ja merivirtaukset ovat voimakkaita, mikä takaa veden tasaisen suolapitoisuuden ja syöttöveden suuren vaihtuvuuden.

5.2 Tuotteen erityisyys:

Sale Marino di Trapani on puhdasta luonnonsuolaa, joka ei sisällä lisäaineita, valkaisuaineita, säilöntä- tai paakkuuntumisenestoaineita. Italialainen ja eurooppalainen säilyketeollisuus arvostavat sitä juuri näiden ominaisuuksien vuoksi.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Sale Marino di Trapani -tuotteella on pitkäaikainen maine niin kansallisella tasolla kuin kansainvälisestikin, sekä kaupan alalla että kuluttajien keskuudessa. Sale Marino di Trapanin pitkistä hyödyntämis- ja keräysperinteistä todistavat kaupankäyntiä koskevat historialliset lähteet, jotka ovat peräisin kolmen tuhannen vuoden takaa, jolloin foinikialaiset rakensivat taloutensa nk. valkoisen kullan ympärille. Ensimmäisen varsinaisen todisteen Trapanin suolankeräysaltaasta antoi arabialainen maantieteilijä Al-Abu 'Abd Allah Muhammad, joka tunnettiin yleisemmin nimellä Idrisi tai Edrisi, ja joka normannien kuninkaalle Roger II:lle vuonna 1154 kirjoittamassaan kirjassa ”Libro per lo svago di chi ama percorrere le regioni” mainitsee aivan Trapanin kaupungin portin ulkopuolella sijainneet suolalammikot. Suolalammikot ovat vuosisatoja olleet Trapanin käyntikortti ja ylpeydenaihe, joista se tunnetaan koko Euroopassa ja jotka osoittavat, että kyseinen alue, jolle on ominaista voimakas auringonpaiste, säännöllisesti puhaltavat tuulet ja vähäiset sateet, soveltuu luontaisesti suolan keräämiseen.

Tilastolliset ja kaupankäyntiä koskeva tiedot (Mondini 1999) vahvistavat Sale Marino di Trapanin maineen 1600–1700-luvuilla. Vuoden 1572 jälkeen, kun turkkilaiset valloittivat Kyproksen saaren, Venetsian tasavalta ja Milanon herttuakunta hankkivat suolansa aina Trapanista, vaikka lähempänä olisi ollut muitakin hankintapaikkoja (Barletta ja Vlore).

Sale Marino di Trapanin maine on säilynyt tähän päivään asti, ja mainetta on entisestään lisännyt kahden luonnonsuojelualueen, ”Riserva Naturale Orientata Isole dello Stagnonen” ja ”Riserva Naturale Orientata delle Saline di Trapani e Pacecon” perustaminen. Tuotteen kysyntää ovat lisänneet paitsi sen laatuominaisuudet, joiden ansiosta sillä on kaupallisesti vakiintunut asema, myös kyseisten kahden alueiden maine suojeltuna ja valvottuna ympäristönä. Ei ole sattumaa, että hienostunein ja vaativin elintarviketeollisuus, kuten Emilian alueen kinkun tuottajat, Ragusan juustovalmistajat sekä Sisilian ja Campanian säilykevalmistajat, ovat valinneet Sale Marino di Trapani -suolan sen puhtaan laadun vuoksi, ja sen ominaisuuksia arvostetaan myös Pohjois-Euroopassa, jossa sitä on 1900-luvulta alkaen käytetty kalasäilykkeissä.

Tuotteen kansainvälisestä maineesta todistaa myös Exposicion Internacional de Medicina e Higiene- messuilla Buenos Airesissa vuonna 1910 saatu kultamitali.

Kyseiseen alueeseen kohdistuvaa kiinnostusta osoittaa myös se, että ”suolatie”, jolla tarkoitetaan rantavyöhykettä, joka rajaa tuotantoalueen ja yhdistää pohjoisessa etelään tultaessa Trapanin ja Marsalan kaupungit ja kulkee Pacecon kunnan alueen läpi, valittiin vuonna 1995 Italian ehdotukseksi Euroopan unionin tukemassa ensimmäisessä ympäristömatkailua koskevassa kilpailussa.

Eritelmän julkaisutiedot:

Hallitus on aloittanut kansallisen vastaväitemenettelyn julkaisemalla 15 päivänä heinäkuuta 2011Italian tasavallan virallisen lehden numerossa 163 15 päivänä heinäkuuta 2011 ehdotuksen suojatun maantieteellisen merkinnän ”Sale Marino di Trapani” hyväksymiseksi.

Eritelmän täydellinen teksti on saatavissa internet-osoitteessa joko seuraavan linkin kautta:

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön www-sivuston etusivulle (http://www.politicheagricole.it) ja valitsemalla ensin ”Qualità e sicurezza” (ylhäällä oikealla) ja sen jälkeen ”Disciplinari di Produzione all’esame dell’UE”.

(1) EUVL L 93, 31.3.2006, s. 12.